Motorwag raakgery toe sy rowers wou stuitArgieffoto ter illustrasie. ’n Motorwag is beseer toe sy Maandag in die parkeerterrein van ŉ Pretoriase winkelsentrum raakgery is toe sy drie rowers in hul spore wou stuit nadat hulle ’n groot bedrag geld by ’n motoris gesteel het. Ewald van Zyl, die eienaar van ŉ plaaslike sekuriteitsmaatskappy, het aan Maroela Media gesê die 40-jarige motorwag is omstreeks 10:50 by die Wingtip Crossing-winkelsentrum in Montana raakgery toe sy voor rowers se motor ingespring het om die motor tot stilstand te bring. Dit volg nadat ŉ vrou vroeër die dag ŉ groot bedrag geld by ŉ bank in die Kolonnade-winkelsentrum getrek het. Die vrou het van daar na Wingtip Crossing gery, onbewus daarvan dat drie verdagtes haar by die bank dopgehou het en tot by dié winkelsentrum agtervolg het. Volgens Van Zyl het die vrou skaars by die winkelsentrum stilgehou, toe die rowers in hul motor agter haar motor stilhou, haar oorval en haar van die geld beroof. Die rowers het terug in hul motor gespring. Dit is tóé dat die motorwag voor die rowers se motor ingespring het. Die bestuurder van die motor het egter voet in die hoek gesit en die motorwag raakgery voordat hulle weggejaag het. “Beeldmateriaal [van die voorval] wys dat dit alles in 30 sekondes gebeur het,” vertel van Zyl. Hoewel die motorwag beserings opgedoen het, het sy relatief lig daarvan afgekom en behoort sy oor twee weke terug op haar pos te wees, het haar werkgewer gesê. Shawn Herbst, woordvoerder van Netcare 911, beweer egter die vrou se beserings was ernstig en sy moes na ŉ hospitaal gehaas word. Ao. Johan van Dyk, woordvoerder van die polisie, het die voorval aan Maroela Media bevestig. Volgens Van Dyk is niemand nog in verband met die voorval in hegtenis geneem nie. Die polisie ondersoek ’n saak van roof. Van Dyk het die publiek gemaan om nie groot bedrae kontant te trek en daarmee rond te ry nie aangesien boosdoeners banke dophou en slagoffers agtervolg om hulle te beroof.